فريدريك التانى

فريدريك التانى - Frederick II - ( اتولد سنة 1194 - اتوفى سنة 1250 ). من أباطرة ملوك الالمان. امبراطور الامبراطوريه الرومانيه المقدسه و حفيد فريدريك الاول المعروف باسم فريدريك بارباروسا. نشأ فى سيسيليا و اتوج امبراطور سنة 1220 و عمل اصلاحات كتيره. قاد الحمله الصليبيه الساته و نزل فى عكا على راس جيش صغير بيتكون من 600 فارس، و ده بيبين انه ما كانش ناوى يشن حرب بجد. وقع اتفاقية سلام مع الملك الكامل محمد سلطان مصر بمقتضاها اتسلم بيت المقدس مقابل وقف الحرب و الوقوف مع الكامل ضد اعداءه. اتوج ملك فى بيت المقدس سنة 1229 فقامت ضجه عملها المتطرفين فى اوروبا و سوريا ضده و ضد الملك الكامل اللى اعتبرو السلام و وقف الحروب و نزيف الدم استسلام و تفريط فى القضيه. حصلت اشتباكات بينه و بين بابا الكاتوليك و طرده البابا من الكنيسه. فريدريك كان متقدم على عصره و عقليته كات متطوره جداً، و اتلقب بـ " اعجوبة العالم ". كان بيتقن لغات كتيره من ضمنها العربي، و درس الطب و الفلك و الرياضيات و الشعر. بيتقال انه هو اللى حذر الصالح أيوب سلطان مصر من ان لويس التاسع ملك فرنسا ناوى يشن حمله صليبية على مصر (الحمله الصليبيه السابعه).

 الحمله الصليبيه الخامسه 
خلصت الحمله الصليبيه الخامسه على مصر و المعروفه باسم حملة جان دى برين بالفشل و اتعملت هدنه بين مصر و الصليبيين لمدة تمن سنين. لكن فى الغضون دى وصلت دمياط سفن عليها عسكر ألمان. المراكب دى كان بعتها فردريك التانى كمدد لمساعدة جيوش الحمله الخامسه لكن وصلت متأخره بعد ما المفاوضات كانت خلصت و اتوقعت اتفاقية الهدنه فاحترمت القوات الالمانيه الاتفاقيه و ما دخلتش فى معارك و خلصت الحرب و انسحب الصليبيين من مصر بالكامل فى سبتمبر 1221.

 الحمله الصليبيه الساته 
سنة 1228 طلع فريدريك التانى امبراطور الامبراطوريه الرومانيه المقدسه على راس حمله صليبيه صغيرة هيا الحمله الصليبيه الساته بتتكون من 600 فارس بس - و ده بيبين انه ما كانش ناوى يحارب بجد - ونزل عكا ، فبعت له الملك الكامل رسوله " فخر الدين يوسف بن الشيخ " عشان يتفاوض معاه .الشيال، 2/90-89Amin Maalouf p.226

 معاهدة فردريك - الكامل 

معاهدة فردريك - الكامل هى اتفاقية سلام عملها فردريك التانى ( Frederick II ) امبراطور الامبراطوريه الرومانيه المقدسه و الصقليتين مع الملك الكامل محمد بن العادل سلطان مصر فى 18 فبراير 1229.

 شوف كمان 
 معاهدة فردريك - الكامل
 الحمله الصليبيه الساته

 مصادر 

تصنيف:ملوك المانيا
تصنيف:مواليد 1194
تصنيف:وفيات 1250